ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Член 194 от ДФЕС гласи, че една от целите на енергийната политика на ЕС е ефективното използване на енергията. На офис оборудването се пада значителен дял от потреблението на електроенергия в ЕС.

Понастоящем основният инструмент за подобряване на енергопотреблението на офис оборудването е програмата на ЕС „Energy Star“. Тя бе създадена от Агенцията за защита на околната среда на Съединените щати и се прилага в ЕС въз основа на споразумение между САЩ и ЕС, което бе подновено през 2006 г. за срок от 5 години[1]. От 2008 г. в подкрепа на тази програма действа Регламент (ЕО) № 106/2008 на Европейския парламент и на Съвета от 15 януари 2008 г. относно програма на Общността за етикетиране на енергийната ефективност на офис оборудване[2].

Въз основа на препоръка на Комисията[3] Съветът упълномощи Комисията да води преговори за ново споразумение на 12 юли 2011 г. Преговорите въз основа на този мандат бяха сключени на 28 ноември 2011 г. В съответствие с това решение на Съвета работна група „Енергетика“ на Съвета даваше консултации и подпомагаше Комисията при преговорите. Предложеното споразумение е изцяло в съответствие с насоките за водене на преговори, предоставени от Съвета.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

В предложенията за новото споразумение и за преработката на Регламент (ЕО) № 106/2008, представени заедно с настоящото предложение, се отчита опитът, придобит по време на първите два периода на изпълнение на програмата Energy Star в ЕС между 2001 и 2010 г., както и консултациите със Съвета Energy Star на Европейския съюз.

Подробните мотиви за сключване на ново споразумение за продължаване на програмата Energy Star за трети период от пет години въз основа на споразумението, представено в приложението, са посочени в препоръката на Комисията към Съвета да бъдат започнати преговори за трето споразумение „Energy Star“ и в съобщението относно изпълнението на програмата „Energy Star“[4] в периода 2006—2010 г. Най-важните аргументи са обобщени по-долу:

- Програмата Energy Star се оказа много ефективно средство за насочването на пазара на офис оборудване към по-голяма енергийна ефективност. Тя доведе до намаляване на консумацията на електроенергия от офис техника, продадена в последните 3 години, с около 11 TWh (т.е. с около 16 %). В резултат бяха спестени над 1,8 млрд. евро разходи за енергия и предотвратени 3,7 млн. тона емисии на CO2.

- Тя осигурява гъвкава и динамична рамка на политиката, която е особено подходяща за бързо развиващи се продукти, като например тези в областта на ИКТ (информационните и комуникационните технологии).

- ЕС и САЩ следва да продължат сътрудничеството си в разработването на продуктови спецификации, така че изисквания на едно и също равнище да бъдат въвеждани приблизително по едно и също време от двете страни.

- Като се има предвид намерението на САЩ да въведе в програмата сертифициране от трети страни, следва да продължи прилагането на две отделни системи за регистрация на продукти по споразумението — самосертифициране, прилагано в ЕС, и сертифициране от трета страна, прилагано в САЩ. Не се очаква преустановяването на взаимното признаване да има отрицателно въздействие върху производителите, участващи в програма на ЕС, тъй като те са съсредоточени главно върху пазара на ЕС.

- Производителите посочиха, че изискването към централни правителствени органи да закупуват офис оборудване, чиято ефективност съответства поне на изискванията на Energy Star, е основен фактор за участието им в програмата. Освен това, тъй като значителна част от тях участват в търгове за обществени поръчки в държави-членки, различни от тази, в която те са установени, следва да се обмисли засилване на разпоредбите за възлагане на обществени поръчки. Допълнителни аргументи за засилване на разпоредбите за възлагане на обществени поръчки са представени в оценката на въздействието[5], придружаваща предложението за директива енергийната ефективност[6].

- Макар наличните данни да показват висока степен на съответствие, Комисията и държавите-членки следва тясно да си сътрудничат за щателното прилагане на програмата и да извършат преглед на това прилагане не по-късно от 18 месеца след сключването на споразумението. В тази връзка следва да бъдат изяснени съответните задължения на Комисията и на държавите-членки относно прилагането на програмата.

- Комисията ще продължи да наблюдава въздействието на промените, предложени от САЩ, както и на програмата Energy Star върху икономията на енергия, производителите и съвместимостта. Поне една година преди изтичането на срока на действие на новото споразумение тя ще анализира възможни бъдещи варианти относно консумацията на енергия от офис оборудване, включително замяна на Energy Star с алтернативни политически инструменти.

3. ПРАВНИ ЕЛЕМЕНТИ НА ПРЕДЛОЖЕНИЕТО

Както се изисква в насоките за водене на преговори, предоставени от Съвета на Комисията, член VI на новото споразумение дава възможност на производителите да сертифицират сами своите продукти в ЕС. Поради това в новото споразумение ще съществуват две отделни системи за регистриране на продукти: самосертифициране в ЕС и сертифициране от трета страна в САЩ.

Член IX на новото споразумение внася по-голяма яснота по отношение на съответните отговорности на Комисията и държавите-членки за изпълнението на програмата Energy Star в ЕС, без обаче да създава нови задължения в сравнение с настоящото споразумение и Регламент (ЕО) № 106/2008.

Няма други съществени промени в новото споразумение в сравнение с актуалния текст. Приложение В съдържа общи технически спецификации (критерии за ефективност за получаване на класиране по ENERGY STAR и етикет), изменени с решения на Комисията 2009/789/ЕО[7], 2009/489/ЕО[8] и 2009/347/ЕО[9]. То ще се изменя в съответствие с процедурата, посочена в член XII на новото споразумение, в случай че от Агенцията за защита на околната среда на САЩ и Европейската комисия бъдат издадени нови или актуализирани съществуващи спецификации.

Заедно с това проекторешение е представено предложение за изменение на Регламент (ЕО) № 106/2008 на Европейския парламент и на Съвета относно програма на Общността за етикетиране на енергийната ефективност на офис оборудване.

4. ОТРАЖЕНИЕ ВЪРХУ БЮДЖЕТА

Предложението има за цел да продължи прилагането на съществуваща програма и поради това няма да окаже въздействие върху оперативни и административни бюджетни кредити и човешки ресурси.

2012/0048 (NLE)

Предложение за

РЕШЕНИЕ НА СЪВЕТА

относно сключването на Споразумение между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване

(текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207 във връзка с член 218, параграф 6, буква а), точка iii) от него,

като взе предвид предложението на Европейската комисия,

като взе предвид становището на Европейския парламент,

като има предвид че:

(1) На 12 юли 2011 г. Съветът упълномощи Комисията да започне преговори за Споразумение между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване.

(2) В съответствие с решение на Съвета Комисията потърси консултации от работната група „Енергетика“ на Съвета и получи нейното съдействие.

(3) Преговорите вече приключиха и Споразумението между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване (наричано по-долу „Споразумението“) бе парафирано от двете страни на 29 ноември 2011 г.

(4) Следва да се установят подходящи вътрешни процедури на Съюза за осигуряване на доброто функциониране на споразумението.

(5) Делът на офис оборудването в потреблението на енергия в бъдеще ще нараства в резултат на възникването на нови приложения и функции. С оглед постигането на целта на Съюза за намаляване с 20 % на потреблението на първична енергия до 2020 г. в сравнение с предвижданията, както бе потвърдено от Европейския съвет през пролетта на 2007 г., енергийната ефективност на офис оборудването трябва да бъде допълнително подобрена.

(6) Пазарът на офис оборудване се развива бързо. От съществено значение е честото извършване на оценки на потенциала за увеличаване на икономията на енергия и ползите за околната среда, като се стимулира търсенето и предлагането на енергоефективни продукти. Следователно е необходимо да се оправомощи Комисията, подпомагана от консултативен съвет на Съюза, включващ национални представители и всички заинтересовани страни, редовно да преразглежда и усъвършенства общите спецификации на офис оборудването, изброено в приложение В на споразумението.

(7) Предвид факта, че производителите, участващи в програмата Energy Star на ЕС в по-голямата си част са малки и средни предприятия, регистрирането на продукти в Съюза следва и в бъдеще да се извършва по облекчена процедура и да се основава на самосертифициране. Това следва да се съчетае с укрепване на прилагането на програмата от Комисията и държавите-членки.

(8) Преразглеждането на изпълнението се възлага на техническата комисия, създадена със споразумението.

(9) Всяка страна определя управленска единица. Определената от Европейския съюз управленска единица е Комисията.

ПРИЕ НАСТОЯЩОТО РЕШЕНИЕ:

Член 1

Споразумението между правителството на Съединените американски щати и Европейския съюз за координирането на енергоефективни програми за етикетиране на офис оборудване, включително приложенията към него, се одобрява от името на Европейския съюз.

Текстът на Споразумението и приложенията към него са приложени към настоящото решение.

Член 2

Оправомощава председателя на Съвета да определи лицето, упълномощено да подпише споразумението, с което се заявява съгласието на Съюза да се обвърже с него.

Член 3

От името на Съюза председателят на Съвета изпраща писмената нотификация, предвидена в член XIV, параграф 1 от Споразумението.

Член 4

1. Комисията представлява Съюза в техническата комисия, предвидена в член VII от Споразумението, след като е изслушала мненията на членовете на Съвета Energy Star на Европейския съюз, посочен в член 8 от Регламент (ЕО) № 106/2008[10]. След съгласуване със Съвета Energy Star Комисията преминава към осъществяване на комуникацията, сътрудничеството, прегледа на изпълнението и нотификациите, цитирани в член VІ, параграф 4, член VІІ, параграфи 1 и 2, и член IХ, параграф 4 от Споразумението.

2. С оглед изготвянето на позицията на Съюза относно измененията на списъка с офис оборудване в приложение В към Споразумението Комисията взема предвид становищата на Съвета Energy Star на Европейския съюз.

3. Позицията на Съюза относно решенията, които се вземат от управителните тела по отношение на измененията в приложение А (Наименование и общо лого на Energy Star), приложение Б (Насоки за правилното използване на наименованието и общото лого на Energy Star) и приложение В (Общи спецификации) към Споразумението, се определя от Комисията след консултация със Съвета Energy Star на Европейския съюз.

4. Във всички останали случаи позицията на Съюза по отношение на решения, взимани от страните по Споразумението, се определя от Съвета, който действа по предложение на Комисията и след получаване на съгласието на Европейския парламент, в съответствие с член 218 от Договора.

Член 5

Настоящият регламент влиза в сила на двадесетия ден след публикуването му в Официален вестник на Европейския съюз .

Съставено в Брюксел на

За Съвета

Председател

ПРИЛОЖЕНИЕ

СПОРАЗУМЕНИЕ

между правителството на Съединените американски щати и Европейския съюз относно координирането на програми за етикетиране на енергийната ефективност на офис оборудване

Правителството на СЪЕДИНЕНИТЕ АМЕРИКАНСКИ ЩАТИ и ЕВРОПЕЙСКИЯТ СЪЮЗ, наричани по-долу „Страните“;

В ЖЕЛАНИЕТО СИ да постигнат максимални икономии на енергия и ползи за околната среда чрез стимулиране на предлагането и търсенето на енергийноефективни продукти;

КАТО ВЗЕМАТ ПРЕДВИД Споразумението между правителството на Съединените американски щати и Европейската общност относно координирането на програми за етикетиране на енергийната ефективност на офис оборудване, съставено на 20 декември 2006 г., и приложенията към него, с техните съответни изменения (наричано по-долу „Споразумението от 2006 г.“);

УДОВЛЕТВОРЕНИ от напредъка, осъществен в рамките на Споразумението от 2006 г.;

УБЕДЕНИ, че ще бъдат постигнати допълнителни ползи чрез продължаване на взаимните усилия в рамките на ENERGY STAR,

СЕ СПОРАЗУМЯХА ЗА СЛЕДНОТО:

Член I

Общи принципи

5. Страните използват общ набор от спецификации за енергийна ефективност и общо лого с оглед на установяване на съвместими цели за производители, като по този начин увеличават максимално ефекта от своите индивидуални усилия във връзка с предлагането и търсенето на такива типове продукти.

6. Страните използват общото лого за идентифициране на класираните видове енергийноефективни продукти, изброени в приложение В.

7. Страните гарантират, че общите спецификации насърчават подобряването на ефективността, като отчитат на най-модерните технически практики на пазара.

8. Целта е общите спецификации да представляват не повече от върховите 25 процента от моделите, за които са на разположение данни по времето, когато се установяват спецификациите, като също така се вземат предвид други фактори.

9. Страните се стараят да гарантират, че потребителите имат възможността да идентифицират ефективните продукти като откриват етикета на пазара.

Член II

Връзка със Споразумението от 2006 г.

Настоящото споразумение заменя изцяло Споразумението от 2006 г.

Член III

Определения

За целите на настоящото споразумение:

а) ENERGY STAR означава маркировката за услуга, определена в приложение А, която е собственост на Агенцията за защита на околната среда на Съединените щати („EPA на САЩ“).

б) „Общо лого“ означава маркировката за сертифициране, определена в приложение А и притежавана от ЕРА;

в) „Маркировка ENERGY STAR“ означава маркировката за услуга ENERGY STAR и общото лого, както и всякакви варианти на тази маркировка, които могат да бъдат разработвани или изменяни от управителните органи или участниците в програмата, както са определени по-долу, включително знаците или маркировките, съдържащи се в приложение А към настоящото споразумение;

г) „Програма за етикетиране ENERGY STAR“ означава програма, управлявана от управленски орган, която използва общи спецификации по енергийна ефективност, маркировки и насоки, които следва да се прилагат за обозначени видове продукти;

д) „Участници в програмата“ означава производители, продавачи или препродавачи, които продават обозначени енергийноефективни продукти, които отговарят на спецификациите на ENERGY STAR и които са избрали да участват в програмата за етикетиране чрез регистриране или сключване на споразумение с управленския орган на една от Страните;

е) „Общи спецификации“ са изискванията за енергийна ефективност и производителност, включително методите на изпитване, изброени в приложение В, използвани от управленските органи и участниците в програмата за класиране на енергийноефективни продукти за общото лого.

ж) „Сертифициране от трета страна“ означава набор от процедури съгласно програмата ENERGY STAR на САЩ, управлявани от независима организация, така че да се гарантира съответствието на продукта с изискванията на ENERGY STAR. Тези процедури включват изпитване в лаборатория, отговаряща на международните стандарти за качество и компетентност. Те включват също и преглед на документация, за да се определи допустимостта съгласно ENERGY STAR, както и текущо изпитване, с цел да се осигури непрекъснатост на съответствието.

з) „Самосертифициране“ означава набор от процедури за класиране на продукти по програмата ENERGY STAR на ЕС, при което участникът гарантира и декларира, че регистрираният продукт е в съответствие с всички съответни разпоредби на приложимите общи спецификации.

Член IV

Управленски органи

Всяка страна определя управленски орган, отговорен за прилагането на настоящото споразумение („Управленските органи“). Европейската общност определя за свой управленски орган Комисията на Европейския съюз („Комисията“). Съединените американски щати определят за свой управленски орган ЕРА на САЩ.

Член V

Управление на програмата за етикетиране ENERGY STAR

1. Всеки управленски орган управлява програмата за етикетиране ENERGY STAR за видовете енергийноефективни продукти, изброени в приложение В, съгласно реда и условията, определени в настоящото споразумение. Управлението на програмата включва регистриране на участниците в програмата на доброволен принцип, поддържане на списъци, съдържащи участниците в програмата и съответните продукти, и проверка за спазване на Насоките за правилно използване на наименованието и общото лого ENERGY STAR, определени в приложение Б.

2. Програмата за етикетиране ENERGY STAR използва общите спецификации, изброени в приложение В.

3. Доколкото всеки управленски орган предприема ефективни мерки да образова потребителите относно марките ENERGY STAR, той прави това в съответствие с Насоките за правилно използване на наименованието и общото лого ENERGY STAR, определени в приложение Б.

4. Всеки управленски орган поема разходите за всички свои дейности съгласно настоящото споразумение.

Член VI

Участие в Програмата за етикетиране ENERGY STAR

1. Управляващите органи разрешават на всеки производител, продавач или препродавач да се присъедини към програмата за етикетиране ENERGY STAR, като се регистрира като участник в нея.

2. Управляващите органи разрешават на участниците в програмата да използват общото лого, за да обозначават класирани продукти, които са изпитани в техните собствени съоръжения или от независима лаборатория за изпитване и които отговарят на общите спецификации, определени в приложение В. За продукти, предлагани единствено на пазара на ЕС, управленският орган позволява на участниците в програмата сами да сертифицират продукти, подлежащи на класиране. За продукти, предлагани на пазара в САЩ, управителният орган изисква участниците в програмата да отговарят на изискванията за сертифициране от трета страна, определени в преработените Задължения на партньорите от САЩ.

3. Всеки управленски орган поддържа и споделя с другия списъци на всички участници в програмата и всички продукти, които се класират съгласно условията за общото лого на неговата територия.

4. Независимо от процедурите, определени в параграф 2 по-горе (самосертифициране на продукти, предлагани на пазара на ЕС и сертифициране от трети страни на продукти, предлагани на пазара на САЩ), всеки управленски орган си запазва правото да изпитва или по друг начин да прави преглед на продукти, които се продават или са били продавани на неговата територия (на територията на държавите-членки на Европейския съюз, що се отнася до Комисията), за да определи дали продуктите са сертифицирани в съответствие с общите спецификации, определени в приложение В. Управленските органи си обменят информация и си сътрудничат напълно, за да гарантират, че всички продукти, които носят общото лого, отговарят на общите спецификации, определени в приложение В.

Член VII

Координиране на програмата между Страните

1. Страните създават техническа комисия, която да извършва прегледи на прилагането на настоящото споразумение и е съставена от представители на техните съответни управленски органи.

2. Доколкото това е възможно, техническата комисия се събира ежегодно и по искане на един от управленските органи консултира и прави преглед на прилагането и управлението на Програмата за етикетиране ENERGY STAR, общите спецификации, определени в приложение В, обхванатите продукти и напредъка в постигането на целите на настоящото споразумение.

3. На заседанията на техническата комисия могат да присъстват лица, които не представляват страни (включително представители на други правителства и на промишлеността), като наблюдатели, освен ако между двата управленски органа не е уговорено друго.

Член VIII

Регистриране на маркировките ENERGY STAR

1. EPA, в качеството си на собственик на маркировките ENERGY STAR, ги е регистрирала в Европейския съюз като търговски марки на Общността. Комисията не се опитва да получи или да придобие регистрация за маркировките ENERGY STAR или за някакъв вариант на маркировките в която и да е страна.

2. EPA се обвързва да не разглежда като нарушение на своите права относно тези маркировки използването от Комисията или правомерното използване от някой участник в програмата, регистриран от Комисията, на маркировките в съответствие с условията на настоящото споразумение.

Член IX

Прилагане и несъответствие

1. С цел да защити маркировките ENERGY STAR, всеки управленски орган гарантира тяхното правомерно използване на своята територия (териториите на държавите-членки на Европейската общност – що се отнася до Комисията). Всеки управленски орган гарантира, че маркировките ENERGY STAR се използват единствено във формата, предписана в приложение А, и единствено за продукти, класирали се съгласно изискванията. Всеки управленски орган гарантира, че маркировките ENERGY STAR се използват единствено по начина, определен в Насоките за правилно използване на наименованието и общото лого ENERGY STAR, представени в приложение Б.

2. Всеки управленски орган гарантира предприемането на навременни и подходящи действия срещу участник в програмата, за който има информация, че е използвал подправена маркировка или е поставил маркировките ENERGY STAR върху продукт, който не съответства на спецификациите, определени в приложение В. Такива действия включват, но не се ограничават до:

а) писмено информиране на участника в програмата за неспазването от негова страна на условията на Програмата за етикетиране ENERGY STAR;

б) разработване на план за постигане на съответствие, посредством консултации; и

в) прекратяване на регистрацията на участника в програмата, ако е уместно, в случай че не може да се постигне съответствие;

3. Всеки управленски орган гарантира, че предприема всички необходими действия, за да се прекрати неразрешеното използване на маркировките ENERGY STAR или използване на подправена маркировка от субекти, които не участват в програмата. Такива действия включват, но не се ограничават до:

а) информиране на субект, който използва маркировките ENERGY STAR за изискванията на Програмата за етикетиране ENERGY STAR и на Насоките за правилно използване на наименованието и общото лого ENERGY STAR; и

б) насърчаване на субекта да стане участник в програмата и да регистрира класирани продукти, ако е уместно.

4. Всеки управленски орган незабавно уведомява управленския орган на другата Страна относно всяко нарушение във връзка с маркировките ENERGY STAR на територията на другата Страна, както и относно действията (ако има такива), предприети за прекратяването на това нарушение.

5. Ако не може да се постигне съответствие, след предприемането на действията, изброени в точки 2 и 3 по-горе, ЕС изисква от държавите-членки да си сътрудничат пълноценно, както и да се консултират с управленския орган и да предприемат всички необходими мерки, включително правни действия, за преустановяване на всяко несъответстващо, и следователно неправомерно, използване на маркировките ENERGY STAR

Член X

Процедури за изменение на Споразумението и за добавяне на нови приложения

1. Всеки от управленските органи може да предложи изменение на настоящото споразумение и нови приложения към споразумението.

2. Предложението за изменение се прави в писмена форма и се обсъжда на следващото заседание на техническата комисия, ако е било изпратено на другия управленски орган най-малко шестдесет дни преди това заседание.

3. Измененията на настоящото споразумение се извършват по взаимно съгласие на Страните. Измененията на приложения А, Б и В се извършват в съответствие с разпоредбите на членове XI и XII.

Член XI

Процедури за изменение на приложения А и Б

1. Управленският орган, който иска да измени приложение А или приложение Б, следва процедурите, определени в параграфи 1 и 2 от член X.

2. Изменения на приложения А и Б се извършват по взаимно съгласие на управленските органи.

Член XII

Процедури за изменение на приложение В

1. Управленски орган, който иска да измени приложение В с цел преразглеждане на съществуващите спецификации или добавяне на нов вид продукт („управленски орган, излизащ с предложение“), следва процедурите, определени в параграфи 1 и 2 от член X и включва в своето предложение:

а) доказателство, че преразглеждането на спецификациите или добавянето на нови видове продукти ще доведе до значителни икономии на енергия;

б) когато е необходимо, изискванията относно потреблението на енергия за различни режими на консумиране на мощност;

в) информация относно стандартизираните протоколи за изпитване, които следва да се използват при оценяване на продукта;

г) доказателство за съществуваща свободна от индустриална собственост технология, която би дала възможност за разходоефективни икономии на енергия, без да влияе отрицателно върху функциите на продуктите; информация за очаквания брой модели продукти, които биха били в съответствие с предлаганите спецификации, и за приблизителния пазарен дял на тази група;

д) информация относно позицията на групи от промишлеността, които са потенциално засегнати от предлаганите изменения; и

е) предлагана дата за влизане в сила на новите спецификации, като се вземат предвид жизнените цикли на продуктите и производствените графици.

2. Предлаганите изменения към приложение В, които са приети и от двата управленски органа, влизат в сила към дата, договорена взаимно от управленските органи.

3. Ако след приемане на предложение, направено в съответствие с параграфи 1 и 2 от член X, другият управленски орган („управленски орган, отправящ възражение“) е на мнение, че предложението не съответства на изискванията, определени в параграф 1 по-горе, или възрази на предложението по друга причина, той незабавно (обикновено до следващото заседание на техническата комисия) уведомява писмено излизащия с предложение управленския орган за своето възражение и включва всяка налична информация в подкрепа на своето възражение; например, информация, която доказва, че предложението, ако бъде прието, вероятно:

а) би предоставило непропорционално и несправедливо пазарно предимство на едно предприятие или промишлена група;

б) би подронило цялостното участие на промишлеността в Програмата за етикетиране ENERGY STAR;

в) би влязло в противоречие с неговите законови и подзаконови разпоредби; или

г) би наложило обременяващи технически изисквания.

4. Управленските органи полагат всички усилия, за да постигнат споразумение по предлаганото изменение на първото заседание на техническата комисия след представянето на предложението. Ако управленските органи не са в състояние да постигнат споразумение по предлаганото изменение на това заседание на техническата комисия, те се стремят да постигнат писмено споразумение преди следващото заседание на техническата комисия.

5. Ако до края и на следващото заседание на техническата комисия Страните не са в състояние да постигнат споразумение, управленският орган, излязъл с предложение, оттегля своето предложение; и по отношение на предложения за преразглеждане на съществуващи спецификации, съответният вид продукт се изважда от приложение В към датата, за която е постигнато писмено споразумение от управленските органи. Всички участници в програмата биват информирани за тази промяна и за процедурите, които трябва да бъдат следвани за прилагане на тази промяна.

6. При подготовката на нови Общи спецификации или преразглеждане на съществуващите Общи спецификации, управленските органи гарантират ефективно взаимно координиране и консултации между тях и техните съответни заинтересовани страни, по-специално по отношение на съдържанието на работните документи и графици.

Член XIII

Общи разпоредби

1. Настоящото споразумение не обхваща други програми за екологично етикетиране, които могат да бъдат разработени или приети от всяка от Страните.

2. Всички дейности, предприети съгласно настоящото споразумение, са в съответствие с действащите законови и подзаконови разпоредби на всяка Страна и в рамките на наличните определени за целта средства и ресурси.

3. Нищо в настоящото споразумение не засяга правата и задълженията на която и да е от Страните, които произтичат от двустранно, регионално или многостранно споразумение, сключено преди влизането в сила на настоящото споразумение.

4. Без да се засягат други разпоредби на настоящото споразумение, всеки управленски орган може да провежда програми за етикетиране, различни от ENERGY STAR, по отношение на видове продукти, които не са включени в приложение В. Независимо от всякакви други разпоредби на настоящото споразумение, никоя от Страните не възпрепятства вноса, износа, продажбата или разпространяването на продукт поради това, че е носител на маркировки за енергийна ефективност на управленския орган на другата страна.

Член XIV

Влизане в сила и продължителност

1. Настоящото споразумение влиза в сила на датата, на която всяка от Страните е уведомила писмено другата по дипломатически канали, че съответните вътрешни процедури, необходими за неговото влизане в сила, са приключени.

2. Настоящото споразумение остава в сила за срок от пет години. Най-малко една година преди края на този срок Страните провеждат среща, за да обсъдят подновяване на настоящото споразумение.

Член XV

Прекратяване

1. Всяка от Страните може да прекрати настоящото споразумение по всяко време с тримесечно писмено предизвестие до другата страна.

2. В случай на прекратяване или неподновяване на настоящото споразумение, управленските органи информират всички участници в програмата, които те са регистрирали, относно прекратяването на съвместната програма. Освен това, управленските органи информират участниците в програмата, които са регистрирали, че всеки управленски орган може да продължи дейностите по етикетиране в рамките на две отделни индивидуални програми. В този случай програмата за етикетиране на Европейския съюз няма да използва маркировките ENERGY STAR. Комисията гарантира, че тя, държавите-членки на Европейския съюз и всеки участник в програмата, когото тя е регистрирала, прекратяват използването на маркировките ENERGY STAR към датата, за която е постигнато писмено споразумение от управленските органи. Задълженията, предвидени в настоящия параграф 2 на член ХV, ще останат в сила и след прекратяване на настоящото споразумение.

Съставено във Вашингтон на ... 2011 г., в два оригинала.

Съгласно законодателството на ЕС, настоящото споразумение се изготвя от ЕС също на български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език.

ПРИЛОЖЕНИЕ A

Наименование и общо лого Energy Star

Наименование: ENERGY STAR

[pic]

ПРИЛОЖЕНИЕ Б

Насоки за правилно използване на наименованието и общото лого на ENERGY STAR

Наименованието и общото лого ENERGY STAR са запазени марки на Агенцията за защита на околната среда на САЩ (ЕРА). Като такива, наименованието и общото лого могат да се използват единствено в съответствие представените по-долу насоки и Споразумението за партньорство или с регистрационния формуляр на Европейската комисия, подписван от участниците в програмата за етикетиране ENERGY STAR. Моля предоставяйте тези насоки на отговарящите от Ваше име за подготовката на материали ENERGY STAR.

EPA и Европейската комисия, на територията на държавите-членки на Европейския съюз, осъществяват надзор върху правилното използване на наименованието и общото лого ENERGY STAR. Това включва наблюдение на използването на марките на пазара и осъществяване на пряк контакт с тези организации, които ги използват неправилно или без разрешение. Последствията от злоупотреба с марките могат да включват прекратяване участието на участника в програмата за етикетиране ENERGY STAR, а за продукти, внесени в САЩ, които използват марките неправилно, евентуално конфискуване на тези стоки от митническите служби на САЩ.

Общи насоки

Програмата ENERGY STAR е партньорство между предприятия и организации, от една страна, и федералното правителство на САЩ или Европейския съюз, от друга страна. В рамките на това партньорство, предприятията и организациите могат да използват наименованието и общото лого ENERGY STAR като част от своите дейности в областта на енергийната ефективност и околната среда.

Организациите трябва да сключат споразумение с управленски орган - Агенцията за защита на околната среда за САЩ или Европейската комисия за ЕС - за използване на маркировките, както е предвидено в настоящия документ. Не се разрешават изменения на тези маркировки, тъй като измененията биха довели до объркване сред предприятия и потребители относно източника на програмата ENERGY STAR и биха намалили нейната стойност като цяло.

Организациите, които използват тези маркировки, трябва да спазват следните общи насоки:

1. Наименованието и общото лого ENERGY STAR никога не могат да бъдат използвани по какъвто и да е начин, който би означавал одобряване на дадено предприятие, неговите продукти или неговите услуги. Нито общото лого, нито наименованието ENERGY STAR могат да се използват в някое друго наименование или лого на предприятие, в наименование на продукт, наименование на услуга, наименование на област или наименование на интернет страница. Общото лого, наименованието ENERGY STAR или някаква подобна маркировка не могат също да се използват като търговска марка, или като част от търговска марка, от орган, различен от ЕРА на САЩ.

2. Наименованието и общото лого ENERGY STAR никога не могат да се използват по начин, който би опетнил ENERGY STAR, EPA, Департамента по енергетика, Европейския съюз, Европейската комисия или някой друг правителствен орган.

3. Общото лого никога не може да се свързва с продукти, които не са класирани като ENERGY STAR.

4. Партньорите и другите упълномощени организации са отговорни за използването на наименованието и общото лого ENERGY STAR както от тяхна страна, така и от страна на техните представители, като рекламни агенции и изпълнители по договори.

Използване на наименованието ENERGY STAR

- Наименованието ENERGY STAR следва винаги да е изписано с главни букви;

- Символът на запазена марка ® трябва да се използва при първото срещане на фразата „ENERGY STAR“ върху материали, предназначени за пазара на САЩ;

и

- Символът ® следва винаги да се изобразява като горен индекс (superscript);

- Между фразата „ENERGY STAR“ и символа ® няма разстояние;

- Символът ® се повтаря в документ за всяко заглавие на глава или интернет страница.

Използване на общото лого

Общото лого е маркировка, която следва да се използва като етикет единствено върху тези продукти, които съответстват или надхвърлят изискванията на насоките за качество ENERGY STAR.

Общото лого се използва в следните случаи:

- върху класиран или регистриран продукт;

- в материали, отнасящи се до класиран продукт;

- за идентифициране на класиран продукт в интернет;

- при реклама, когато се използва в близост до или върху класиран продукт;

- в материали на мястото на продажба;

- върху опаковка на класиран продукт.

Външен вид на общото лого

EPA на САЩ е създала тази маркировка с цел да постигне максимален визуален ефект, за по-добър контраст и четливост. Маркировката включва символа ENERGY STAR в рамка и наименованието ENERGY STAR в рамка непосредствено под него, за да се засили четливостта на символа. Двете рамки са отделени с бяла линия, чиято дебелина е равна на тази на дъгата от символа. Около маркировката има и бяла линия, чиято дебелина също е равна на тази на дъгата от символа.

Свободно пространство

EPA и Европейската комисия изискват около маркировката във всеки конкретен случай да се оставя свободно пространство с размер 0,333 (1/3) от височината на рамката на изображението. Никакви други графични елементи, като текст и изображения, не могат да се появят в тази област. EPA и Европейската комисия поставят това изискване, тъй като общото лого често попада върху материали заедно с други изображения, като други марки, графики и текст.

Минимален размер

Размерите на маркировката могат да бъдат променяни, но трябва да се запазват нейните пропорции. За четливост, препоръчваме маркировката да не бъде възпроизвеждана с ширина по-малка от 0,375 инча (3/8″). При изобразяване в интернет трябва да се поддържа четливостта на надписите в рамките на маркировката.

Предпочитан цвят

Предпочитаният цвят за маркировката е 100 % синьозелено. Разрешени са алтернативни варианти в черно или в бяло върху цветен фон. Цветът, използван като еквивалент на 100 % синьозелено при оформянето на интернет страници е #0099FF (шестнадесетичен код). Ако е възможен многоцветен печат за рекламни материали, материали за продукта или за местата на продажба, маркировката следва да се отпечата в 100 % синьозелено. Ако този цвят не е наличен, може да се замени с черно.

Неправилно използване на маркировката

Моля:

- не поставяйте маркировката върху некласирани продукти;

- не изменяйте маркировката, като използвате рамката, съдържаща символа ENERGY STAR, без да прилагате наименованието „ENERGY STAR“ към нея.

При възпроизвеждане на маркировката, моля:

- не превръщайте изображението в контур;

- не използвайте бяла маркировка на бял фон;

- не променяйте цветовете на маркировката;

- не изкривявайте маркировката по никакъв начин;

- не променяйте рамката на маркировката;

- не поставяйте маркировката върху друго изображение;

- не завъртайте маркировката;

- не разделяйте елементите на маркировката;

- не заменяйте която и да е част от маркировката;

- не използвайте никакви други шрифтове за заменяне на част от маркировката;

- не нарушавайте свободното пространство около маркировката;

- не накланяйте маркировката;

- не променяйте рамката на маркировката;

- не подменяйте одобрения текст;

- не използвайте общото лого в цвят, който не е одобрен;

- не допускайте изписването на текст върху маркировката;

- не използвайте самостоятелно изображението на символа. Наименованието ENERGY STAR трябва също да фигурира;

- не използвайте маркировката без предвиденото изображение на символа.

Писмено и устно представяне на ENERGY STAR

С цел да се запази и увеличи стойността на ENERGY STAR, EPA и Европейската комисия препоръчват терминология, която следва да се използва при писмено и устно представяне на елементите на програмата.

ПРАВИЛНО | НЕПРАВИЛНО |

Компютър, класиран по ENERGY STAR | Компютър, съвместим с ENERGY STAR Компютър, сертифициран по ENERGY STAR Компютър, оценен по ENERGY STAR |

Компютър, който е получил ENERGY STAR |

Продукти, които са получили ENERGY STAR | Продукт ENERGY STAR Продукти ENERGY STAR продукти (по отношение на гама от продукти) Оборудване ENERGY STAR Одобрен от EPA Съответстващ на стандарта ENERGY STAR |

ПАРТНЬОРИ ПО / УЧАСТНИЦИ В ПРОГРАМАТА |

Партньор по ENERGY STAR | Предприятие по ENERGY STAR |

Предприятие X, партньор по ENERGY STAR | Предприятие Х — предприятие, одобрено от EPA |

Предприятие, което участва в ENERGY STAR | Одобрен от EPA продавач на оборудване ENERGY STAR |

Предприятие, което популяризира ENERGY STAR | Одобрен от EPA |

Монитори, класирани по ENERGY STAR | Програма за монитори ENERGY STAR |

ПРАВИТЕЛСТВЕН ОРГАН |

Продукти, получили ENERGY STAR, предотвратяват емисии на парникови газове, като изпълняват строгите насоки за енергийна ефективност, определени от EPA и Европейската комисия |

ENERGY STAR и маркировката ENERGY STAR са регистрирани марки на САЩ |

ENERGY STAR е регистрирана марка, собственост на правителството на САЩ |

НАСОКИ ОТНОСНО ЕФЕКТИВНОСТТА |

Насоки ENERGY STAR | ENERGY STAR стандарти |

Спецификации ENERGY STAR | Признати от ЕРА |

Нива на ефективност по ENERGY STAR | Одобрени от ЕРА |

Доброволни програми | Получили одобрение от EPA |

Въпроси във връзка с използването на наименованието и общото лого ENERGY STAR

Гореща линия ENERGY STAR

В САЩ позвънете безплатно на: 1-888- STAR-YES (1-888-782-7937)

Извън САЩ, позвънете на: 202-775–6650

Факс: 202-775–6680

www.energystar.gov

ЕВРОПЕЙСКА КОМИСИЯ

Генерална дирекция „Енергетика“

Телефон: +32 2 2972136

www.eu-energystar.org

ПРИЛОЖЕНИЕ В

Общи спецификации

I. СПЕЦИФИКАЦИИ ЗА КОМПЮТЪР

1. Определения

А. Компютър: Устройство, което изпълнява логически операции и обработва данни. Компютрите съдържат най-малко следните елементи: (1) централен процесор (ЦП) за извършване на операции; (2) потребителски входни устройства като клавиатура, мишка, цифров преобразувател или игрови контролер; и (3) компютърен екран за изобразяване на изходната информация. По смисъла на настоящата спецификация, компютрите включват както стационарни, така и преносими устройства, включително настолни компютри, интегрирани настолни компютри, преносими компютри, малки сървъри, тънки клиенти и работни станции. Въпреки че компютрите трябва да могат да използват входни устройства и компютърни екрани, както е отбелязано в 2 и 3 по-горе, не е необходимо компютърните системи да включват тези устройства при доставката, за да отговорят на това определение.

Компоненти

Б. Компютърен екран: екран и съответната електроника, поместени в обща кутия или в кутията на компютъра (например преносим или интегриран настолен компютър), с възможност за изобразяване на информация, получавана от компютър чрез един или два входа, като VGA, DVI, DisplayPort и/или IEEE 1394. Примери за технологии за извеждане на визуална информация са електроннолъчевата тръба и течнокристалният екран.

В. Самостоятелен графичен процесор (GPU): графичен процесор с локален интерфейс за управление на памет и локална, предназначена единствено за графични цели памет.

Г. Външно захранващо устройство: компонент, поместен в кутия, намираща се извън кутията на компютъра, и проектиран да преобразува променливото напрежение от електрическата мрежа в по-ниски постоянни напрежения за целите на захранването на компютъра. Едно външно захранващо устройство трябва да бъде свързано с компютъра посредством отстранима или постоянна електрическа връзка, захранващ кабел или други проводници, с „мъжки“/„женски“ съединители.

Д. Вътрешно захранващо устройство: компонент, поместен в кутията на компютъра, проектиран да преобразува променливото напрежение от електрическата мрежа в постоянни напрежения за целите на захранването на компонентите на компютъра. По смисъла на настоящата спецификация едно вътрешно захранващо устройство трябва да е поместено в кутията на компютъра, но да бъде отделно от дънната платка. Захранващото устройство трябва да бъде свързано към електрическата мрежа посредством един единствен кабел без междинни вериги между захранващото устройство и електрическата мрежа. Освен това, всички силови връзки от захранващо устройство към компонентите на компютъра, с изключение на постояннотоковата връзка към компютърния екран на интегриран настолен компютър, трябва да са вътре в кутия на компютъра (тоест без външни кабели от захранващото устройство към компютъра или към отделните компоненти). Вътрешните преобразуватели от постоянно в постоянно напрежение, използвани за преобразуване на единично постоянно напрежение от външно захранващо устройство в множество напрежения за компютъра, не се считат за вътрешни захранващи устройства.

Видове компютри

Е. Настолен компютър: компютър, при който основният модул е предназначен да бъде разположен на постоянно място, често на бюро или на пода. Настолните компютри не са проектирани с цел преносимост и използват външен монитор, клавиатура и мишка. Настолните компютри са проектирани за широк кръг приложения в дома и офиса.

Ж. Малък сървър: компютър, който обикновено използва компоненти на настолни компютри в конструкция на настолен компютър, но е предназначен да действа предимно като запаметяващо устройство за други компютри. За да бъде считан за малък сървър, даден компютър трябва да бъде със следните характеристики:

а) конструиран като тип „поставка“, тип „кула“, или в друга форма, подобна на тези на настолните компютри, така че системите за обработка, запаметяване на данни и осъществяване на връзка с мрежата се намират в една кутия/продукт;

б) предназначен да работи 24 часа на ден и 7 дена в седмицата, като времето за непланови прекъсвания на работата е изключително кратко (от порядъка на часове годишно);

в) с възможност за работа в среда с множество едновременно действащи потребители, които обслужва посредством свързани в мрежа клиентски устройства; и

г) проектиран за утвърдена в бранша операционна система за домашни или по-нископроизводителни сървърни приложения (например Windows Home Server, Mac OS X Server, Linux, UNIX, Solaris);

д) малките сървъри са проектирани да изпълняват функции, от рода на предоставянето на мрежови инфраструктурни услуги (например архивиране) и съхраняването на данни/медийни формати. Тези продукти не са проектирани с основна функция да обработват информация за други системи или да осигуряват работата на уеб-сървъри;

е) тази спецификация не обхваща компютърните сървъри, определени във версия 1.0 на спецификацията за компютърни сървъри на ENERGY STAR. Малките сървъри, обхванати в тази спецификация, са ограничени до компютри, предназначени за експлоатация извън центровете за обработка на данни (напр. в дома, в малки офиси).

З. Интегриран настолен компютър: настолна система, в която компютърът и екранът работят като едно устройство, което се захранва с променливо напрежение по един единствен кабел. Интегрираните настолни компютри се предлагат в една от следните две възможни форми: (1) система, при която екранът и компютърът са физически обединени в едно устройство; или (2) система, окомплектована като самостоятелна система, при която компютърният екран е самостоятелен елемент, но е свързан с основното шаси чрез захранващ кабел за постоянен ток и както компютърът, така и компютърният екран се захранват от едно единствено захранващо устройство. Като подмножество на настолните компютри, интегрираните настолни компютри обичайно са проектирани да предоставят функционални възможности, сходни с тези на настолните системи.

И. Тънък клиент: независимо захранван компютър, който разчита на връзка с отдалечени изчислителни ресурси, за да придобие основните си функционални възможности. Основните действия по изчисляване (напр. изпълнение на програми, запаметяване, взаимодействие с други ресурси от интернет и т.н.) се осъществяват с помощта на отдалечените изчислителни ресурси. Тънките клиенти, включени в тази спецификация, са ограничени до уреди, при които дискови запаметяващи устройства не са част от компютъра. Основният модул на един тънък клиент, включен в тази спецификация, трябва да бъде предназначен за поставяне на постоянно място (напр. на бюро), а не за пренасяне.

Й. Преносим компютър: компютър, проектиран специално за преносимост и за продължителна работа със или без директна връзка към захранващ източник с променливо напрежение. Преносимите компютри трябва да използват интегриран компютърен екран и да могат да работят при захранване от вградена акумулаторна батерия или друг преносим захранващ източник. Освен това повечето преносими компютри използват външно захранване и имат интегрирана клавиатура и показващо устройство. Преносимите компютри обикновено са проектирани да осигуряват функционални възможности, подобни на тези на настолните компютри, включително използване на програмно осигуряване с функционални възможности като тези на настолните. По смисъла на настоящата спецификация, док-станциите се считат за принадлежност и следователно те не са включени в нивата на ефективност на преносимите компютри, представени в точка 3 по-долу. Компютри таблети, които могат да разполагат с екрани, реагиращи на допир, наред със или вместо други входни устройства, в настоящата спецификация се считат за преносими компютри.

K. Работна станция: компютър с високи показатели, за един потребител, използван предимно за графични приложения, автоматизирано проектиране, разработване на програми, финансови и научни приложения както и за други задачи, изискващи висока изчислителна мощност. За да бъде класиран като работна станция, компютърът трябва:

а) да се предлага на пазара като работна станция;

б) да има средно време между отказите (MTBF) най-малко 15 000 часа, въз основа или на Bellcore TR-NWT-000332, издание 6, 12/97, или на данни събрани в условията на експлоатацията; и

в) да поддържа код за коригиране на грешки и/или буферирана памет.

г) Освен това една работна станция трябва да отговаря на три от следните шест незадължителни характеристики:

д) да има допълнително захранване за висококачествени графични карти (тоест допълнително захранване с 6 извода, 12 V, за PCI-E);

е) в допълнение към графичните слотове и поддръжката за PCI-X, дънната платка да е опроводена така, че да поддържа по-високи скорости от PCI-E x4;

ж) да не поддържа графични карти с обща памет (UMA);

з) да включва 5 или повече гнездови съединителя за шина PCI, PCIe или PCI-X;

и) да може да поддържа два или повече процесора (трябва да се поддържат физически отделни процесорни корпуси на интегрални схеми/гнезда, т.е. за удовлетворяването на това изискване не е достатъчно да се поддържа един единствен многоядрен процесор); и/или

й) да бъде класирана с продуктови сертификати от най-малко два независими доставчика на софтуер (ISV): допуска се сертифицирането да бъде в ход, но то трябва да приключи в рамките на 3 месеца след класирането.

Режими на работа

Л. Режим „изключен“: нивото на консумирана мощност в режима на най-ниска мощност, който не може да се изключи (влияе) от потребителя и който може да продължи за неопределено време, когато уредът е свързан към основното електрозахранване и използван в съответствие с инструкциите на производителя. За системи, за които важат стандартите ACPI, режимът „изключен“ отговаря на състояние S4 на системното ниво по ACPI.

М. Режим „икономичен“: състояние на ниска консумация на мощност, в което компютърът може да влезе автоматично след период на липса на активност или чрез ръчен избор. Компютър с възможност за икономичен режим може да се активира бързо, реагирайки на мрежови връзки или устройства на потребителския интерфейс със закъснение ≤ 5 секунди между началото на събитието на активиране и пълната работоспособност на системата, включително извеждането на екрана. За системи, за които важат стандартите ACPI, икономичният режим най-често отговаря на състояние S3 (изключване на оперативната памет) на системното ниво по ACPI.

Н. Режим „неактивен“: състоянието, в което операционната система и друг софтуер са завършили зареждането, създаден е потребителски профил, машината не е в икономичен режим, а активността е ограничена до тези основни приложения, които системата стартира по подразбиране.

О. Режим „активен“: Състоянието, при което компютърът извършва полезна работа като реакция а) на предшестващо или текущо въвеждани от потребителя данни или б) на предшестваща или текуща инструкция по мрежата. Това състояние включва активна обработка, търсене на данни в запаметяващите устройства, паметта или свръхбързата буферна памет, включително време в режим „неактивен“ докато се очакват следващи въвеждания на данни от потребителя и преди влизане в режимите с понижена консумация на мощност.

П. Типична консумация на електроенергия (ТКЕ): метод на изпитване и сравняване на енергийните показатели на компютри, който е съсредоточен върху типичната консумация на електроенергия от продукт по време на нормална работа за представителен период от време. За настолни и преносими компютри основният критерий за метода на типичната консумация на електроенергия е стойност за типичното годишно потребление на електроенергия, измерено в киловатчасове (kWh), при измервания на средните нива на мощност в работен режим, приведени към предполагаем модел на типично използване (коефициент на използване). За работни станции изискванията се поставят въз основа на стойност за типичната консумация на електроенергия, изчислена по средните нива на мощност в работен режим, максималната мощност и предполагаемия коефициент на използване.

Работа в мрежа и управление на консумацията на енергия

Р. Мрежов интерфейс: компонентите (апаратни и програмни), чиято основна функция е да се даде възможност на компютъра да комуникира чрез една или повече мрежови технологии. Примери за мрежови интерфейси са IEEE 802.3 (Ethernet) и IEEE 802.11 (Wi-Fi).

С. Фактори за събуждане : генерирано от потребителя, програмирано или външно събитие или стимул, което предизвиква преход на компютъра от икономичен режим или режим „изключен“ към режим на активна работа. Примери за фактори за събуждане включват, но не се ограничават до: движение на мишката, активност по клавиатурата, действие върху орган за управление или натискане на бутон на шасито, а в случай на външни събития — стимул, предаван чрез дистанционно управление, мрежа, модем и т. н.

Т. Събуждане по локалната мрежа (WOL): функционална възможност, която позволява компютърът да бъде събуден от икономичен режим или режим „изключен“, когато бива адресиран чрез мрежова заявка по Ethernet.

У. Пълна свързаност в мрежа: способността на компютър да поддържа присъствие в мрежата, докато е в икономичен режим, и да се „събужда интелигентно“, преминавайки в активен режим, когато отново възникне необходимост от обработка на данни (включително и спорадична обработка, необходима за поддържане на присъствие в мрежата). Поддържането на присъствие в мрежата може да включва придобиване и/или запазване на назначен интерфейс или мрежов адрес, отговаряне на заявки от други възли по мрежата или поддържане на съществуващите мрежови връзки, всичко това в състояние на икономичен режим. По този начин присъствието на компютъра, неговите мрежови услуги и приложения биват поддържани, въпреки че компютърът е в икономичен режим. От гледна точка на мрежата компютър в икономичен режим с пълна свързаност, по отношение на обичайните приложения и модели на използване, е функционално еквивалентен на компютър в неактивен режим. Пълната свързаност в мрежа в икономичен режим не се ограничава до конкретен набор протоколи, а може да включва приложения, инсталирани след първоначалната инсталация.

Канали за продажба и доставка

Ф. Канали за продажба на предприятията: канали за продажба, обикновено използвани от големи и средни стопански субекти, правителствени организации, образователни институции или други организации, които закупуват компютри за използване в управляеми среди клиент/сървър.

Х. Номер на модела: уникално търговско наименование, което се отнася за конкретна апаратна/програмна конфигурация (т.е. операционна система, типове процесори, памет, графичен процесор и т.н.) която е или предварително зададена, или е избрана от клиента.

Ц. Име на модела: търговско наименование, което включва съответствие с номера на семейството модели, кратко описание на продукта или информация за марката.

Ч. Семейство продукти: описание от високо ниво, отнасящо се за група компютри, които обикновено са с една и съща комбинация шаси/дънна платка, която често е със стотици възможни апаратни и програмни комбинации.

2. Продукти, които подлежат на класиране

Компютрите трябва да отговарят на определението за компютър, както и на едно от определенията за тип продукт, предвидени в раздел 1 по-горе, за бъдат класирани като ENERGY STAR. Следната таблица съдържа списък от типове компютри, които са (и не са) допустими за ENERGY STAR.

Продукти, включени във версия 5.0 на спецификацията | Продукти, невключени във версия 5.0 на спецификацията |

Настолни компютри Интегрирани настолни компютри Преносими компютри Работни станции Малки сървъри Тънки клиенти | Компютърни сървъри (както са определени във версия 1.0 на Спецификацията за компютърни сървъри) Джобни компютри (handheld), лични цифрови асистенти (PDA) и комбинации от джобен компютър и мобилен телефон (smartphones) |

3. Критерии за енергийна ефективност и управление на консумацията на енергия

Компютрите трябва да отговарят на дадените по-долу изисквания, за да бъдат класирани като ENERGY STAR. Датата на влизане в сила на версия 5.0 се разглежда в раздел 5 на настоящата спецификация.

А. Изисквания за КПД на електрозахранващото устройство

Компютрите трябва да отговарят на дадените по-долу изисквания, за да бъдат класирани като ENERGY STAR. Датата на влизане в сила на версия 5.0 се разглежда в раздел 5 на настоящата спецификация.

а) Компютри, които използват вътрешно захранващо устройство: КПД не по-нисък от 85 % при 50 % от номиналната изходна мощност и не по-нисък от 82 % при 20 % и 100 % от номиналната изходна мощност, при фактор на мощността > 0,9 при 100 % от номиналната изходна мощност.

б) Компютри, които използват външно захранващо устройство: външните захранващи устройства, продавани с компютрите, определени като ENERGY STAR, трябва да са класирани като ENERGY STAR или да отговарят на нивата на ефективност на празен ход и под товар, предвидени във версия 2.0 на Програмните изисквания на ENERGY STAR за външно захранване с едно напрежение, от вида променливо напрежение/променливо напрежение и променливо напрежение/постоянно напрежение. Спецификацията ENERGY STAR и списъкът с класирани те продукти, можете да намерите на адрес www.energystar.gov/powersupplies. Забележка: Това изискване към показателите се отнася и за външните захранващи устройства с няколко изходни напрежения, изпитвани в съответствие с метода за изпитване на вътрешни захранвания, посочен в раздел 4 по-долу.

Б. Изисквания към КПД и работните показатели

1. Нива за настолни, интегрирани настолни и преносими компютри:

Категории настолни компютри според критериите за типична консумация на електроенергия:

За целите на определянето на нивата на типична консумация на електроенергия, настолните и интегрираните настолни компютри трябва да бъдат класирани в категории А, Б, В и Г, както е определено по-долу:

а) Категория A: всички настолни компютри, които не отговарят на определението за категория Б, категория В или категория Г по-долу, при класиране по ENERGY STAR се считат за категория А.

б) Категория Б: за да бъдат класирани в категория Б, настолните компютри трябва да имат:

- еквивалент на две физически ядра, и

- два гигабайта (GB) системна памет.

в) Категория В: за да бъдат класирани в категория В, настолните компютри трябва да имат:

- повече от две физически ядра.

Освен горните изисквания конфигурацията на моделите, класирани в категория В, трябва да има поне една от следните 2 характеристики:

- поне два гигабайта (GB) системна памет, и/или

- дискретен графичен процесор.

г) Категория Г: за да се класират в категория Г, настолните компютри трябва да имат:

- поне четири физически ядра.

Освен горните изисквания конфигурацията на моделите, класирани в категория Г, трябва да има поне една от следните 2 характеристики:

- поне четири гигабайта (GB) системна памет, и/или

- самостоятелен графичен процесор с кадрови буфер с големина над 128 бита.

Категории преносими компютри при критериите за типична консумация на електроенергия:

За целите на определянето на нивата на типична консумация на електроенергия, преносимите компютри трябва да бъдат класирани в категории А, Б или В, както е определено по-долу:

а) Категория A: Всички преносими компютри, които не отговарят на определението за категория Б или категория В по-долу, при класиране като ENERGY STAR се считат за категория А.

б) Категория Б: За да бъдат класирани в категория Б, преносимите компютри трябва да имат:

- самостоятелен графичен процесор.

в) Категория В: За да бъдат класирани в категория В, преносимите компютри трябва да имат:

- 2 или повече физически ядра;

- 2 или повече гигабайта (GB) системна памет, и

- самостоятелен графичен процесор с кадрови буфер с големина над 128 бита.

ТКЕ (продуктови категории настолни и преносими компютри):

В таблиците по-долу са дадени изискваните нива за типичната консумация на електроенергия за Спецификация 5.0. В таблица 1 са изброени изискванията за типичната консумация на електроенергия за версия 5.0, а в таблица 2 са дадени тегловни коефициенти за всеки режим на работа по продуктов тип. Типичната консумация на електроенергия се изчислява по формулата:

ETКЕ = (8760/1000) * (Pизкл. * Tизкл. + Pикон. * Tикон. + Pнеакт. * Tнеакт.), където всички Рх са стойности на мощността във ватове, всички Тх са интервали от време (продължителност), представени като % от годината, а типичната консумация на електроенергия ETКЕ е дадена в kWh и представлява годишната консумация на енергия въз основа на тегловните коефициенти за режима от таблица 2.

Таблица 1: Изисквания за ETКЕ — настолни и преносими компютри |

Настолни компютри и интегрирани компютри (kWh) | Преносими компютри (kWh) |

ТКЕ (kWh) | Категория А: ≤ 148,0 Категория Б: ≤ 175,0 Категория В: ≤ 209,0 Категория Г: ≤ 234,0 | Категория А: ≤ 40,0 Категория Б: ≤ 53,0 Категория В: ≤ 88,5 |

Настройка на възможностите |

Памет | 1 kWh (на гигабайт над базовата стойност) Основна памет: Категории А, Б и В: 2GB Категория Г: 4 GB | 0,4 kWh (на гигабайт над 4 GB) |

Високопроизводителни графични карти (за самостоятелни графични процесори със специфицирани големини на кадровия буфер) | Категории А, Б: 35 kWh (големина на кадровия буфер ≤ 128 бита) 50 kWh (големина на кадровия буфер > 128 бита) Категории В, Г: 50 kWh (големина на кадровия буфер > 128 бита) | Категория Б: 3 kWh (големина на кадровия буфер > 64 бита) |

Допълнителни вътрешни запаметяващи устройства | 25 kWh | 3 kWh |

Таблица 2: Тегловни коефициенти за работния режим - настолни и преносими компютри |

Настолен компютър | Преносим компютър |

конвенционален | посредник* | конвенционален | посредник* |

Tизкл. | 55 % | 40 % | 60 % | 45 % |

Tикон. | 5 % | 30 % | 10 % | 30 % |

Tнеакт. | 40 % | 30 % | 30 % | 25 % |

Забележка: Посредник означава компютър, който поддържа „пълната свързаност в мрежа“, както е определена в точка 1 на настоящата спецификация. За да бъде класирана дадена система като съответстваща на горните коефициенти за посредник, тя трябва да отговаря на стандарт за посредничене, върху който няма права на индустриална собственост и който е бил одобрен от Агенцията за защита на околната среда на САЩ (EPA) и от Европейската комисия като отговарящ на целите на спецификацията ENERGY STAR. Такова одобрение трябва да е налице преди представянето на данните на продукта за класиране. За повече информация и изисквания за изпитването, вижте точка 3, буква В., „Класиране на компютри с възможности за управление на консумацията на енергия“. |

2. Нива за работни станции

PТКЕ (продуктова категория работни станции):

В следващите таблици са дадени изискваните нива за PТКЕ за Спецификация 5.0. В таблица 3 по-долу са изброени изискванията за PТКЕ за версия 5.0, а в таблица 4 са дадени тегловни коефициенти за всеки режим на работа. PТКЕ се изчислява по формулата:

P ТКЕ = 0,35 * P изкл. + 0,10 * P икон. + 0,55 * P неакт.

където всички Px са стойности за мощността във ватове.

Таблица 3: Изискване за PТКЕ — работни станции: |

PТКЕ ≤ 0,28 * [Pмакс. + (брой твърди дискове * 5)] |

Таблица 4: Тегловни коефициенти за работния режим — работни станции |

Tизкл. | 35 % |

Tикон. | 10 % |

Tнеакт. | 55 % |

Забележка: Тегловните коефициенти са включени във формулата за PТКЕ по-горе. |

Устройства с няколко графични карти (работни станции):

Работни станции, които отговарят на изискванията на ENERGY STAR с едно-единствено графично устройство, могат да бъдат класирани и като конфигурации с повече от едно графично устройство, при условие че допълнителната апаратна конфигурация е същата, с изключение на допълнителното(ите) графично(и) устройство(а). Използването на множество графични устройства включва, но не се ограничава до управление на множество екрани и групиране с цел постигане на високи показатели, конфигурации с множество графични процесори (напр. ATI Crossfire, NVIDIA SLI). В такива случаи, докато SPECviewperf® започне да поддържа множество графични процеси едновременно, производителите могат да представят и за двете конфигурации данните от изпитването на работната станция с единично графично устройство, без да изпитват повторно системата.

3. Нива за малки сървъри:

За целите на определянето на нивата при неактивност, малките сървъри трябва да бъдат класирани в категория А или Б, както е определено по-долу:

а) Категория A: всички малки сървъри, които не отговарят на определението за категория Б по-долу, при класиране като ENERGY STAR се считат за категория А.

б) Категория Б: за да бъдат класирани в категория Б, малките сървъри трябва да разполагат с:

- процесор(и) с повече от 1 физическо ядро или с повече от един дискретен процесор, и

- минимум 1 гигабайт системна памет.

Таблица 6: Изисквания към КПД на малките сървъри |

Изисквания към консумацията на малките сървъри в работен режим |

Режим „изключен“: ≤ 2,0 W |

Режим „неактивен“: Категория A: ≤ 50,0 W Категория Б: ≤ 65,0 W |

Възможност | Допустима допълнителна мощност |

Събуждане по локална мрежа (WOL) (важи само ако компютърът се доставя с включена възможност за събуждане по локална мрежа) | + 0,7 W за режим „изключен“ |

4. Нива за тънки клиенти

Категории тънки клиенти за критериите на режима „неактивен“: за целите на определянето на нивата при неактивност тънките клиенти трябва да бъдат класирани в категория А или Б, както е определено по-долу:

а) Категория A: всички тънки клиенти, които не отговарят на определението на категория Б по-долу, ще се считат за категория А при класиране по ENERGY STAR .

б) Категория Б: за да бъдат класирани в категория Б, тънките клиенти трябва:

- да поддържат локални възможности за кодиране/декодиране на различни медийни формати.

Таблица 7: Изисквания към КПД на тънките клиенти |

Изисквания към консумацията на тънките клиенти в работен режим |

Режим „изключен“: ≤ 2 W |

Икономичен режим (ако има такъв): ≤ 2 W |

Режим „неактивен“: Категория A: ≤ 12,0 W Категория Б: ≤ 15,0 W |

Възможност | Допустима допълнителна мощност |

Събуждане по локална мрежа (WOL) (важи само ако компютърът се доставя с включена възможност за събуждане по локална мрежа) | + 0,7 W за икономичен режим + 0,7 W за режим „изключен“ |

В. Изисквания към управлението на консумацията на енергия

Продуктите трябва да отговарят на изисквания за управление на консумацията на енергия, уточнени в таблица 8 по-долу, и да бъдат изпитвани така, както се доставят.

Таблица 8: Изисквания към управлението на консумацията на енергия |

Изисквания по спецификация | Прилагат се за |

Изисквания към доставянето |

Икономичен режим | Доставят се с икономичен режим, настроен да се активира след 30 минути липса на активност от страна на потребителя. При преход към икономичен режим или режим „изключен“ компютрите трябва да намалят скоростта на всички активни мрежови връзки за 1 Gb/s Ethernet. | Настолни компютри | √ |

Интегрирани настолни компютри | √ |

Преносими компютри | √ |

Работни станции | √ |

Малки сървъри |

Тънки клиенти |

Икономичен режим на екрана | Доставят се с настройка, при която икономичният режим на екрана се активира след 15 минути липса на активност от страна на потребителя. | Настолни компютри | √ |

Интегрирани настолни компютри | √ |

Преносими компютри | √ |

Работни станции | √ |

Малки сървъри (ако имат компютърен екран) | √ |

Тънки клиенти | √ |

Мрежови изисквания за управление на консумацията на енергия |

Събуждане по локална мрежа (WOL) | Компютрите с възможност за връзка с мрежа Ethernet трябва да имат възможност да активират и дезактивират събуждането по локална мрежа за икономичен режим. | Настолни компютри | √ |

Интегрирани настолни компютри | √ |

Преносими компютри | √ |

Работни станции | √ |

Малки сървъри | √ |

Тънки клиенти (важи само ако от централно управляваната мрежа се провеждат актуализации на софтуера, докато машината е в икономичен режим или режим „изключен“. Тънки клиенти, чиято стандартна среда за актуализиране на клиентския софтуер не изисква планиране на неработно време, са освободени от изискването.) | √ |

Важи за компютри, доставяни само чрез канали за продажба на предприятието: Компютрите с възможност за връзка с мрежа Ethernet трябва да отговарят на следните изисквания: да бъдат доставяни с активирано „събуждане“ по локална мрежа от икономичен режим, когато при работа се захранват с променливо напрежение (тоест преносимите компютри могат автоматично да дезактивират „събуждането“ по локална мрежа, когато не са свързани към електрическата мрежа); или да имат орган за управление за активиране на „събуждането“ по локална мрежа, който е достатъчно достъпен както от потребителския интерфейс на клиентската операционна система, така и по мрежата, ако компютърът се доставя на предприятието без активирано „събуждане“ по локалната мрежа. | Настолни компютри | √ |

Интегрирани настолни компютри | √ |

Преносими компютри | √ |

Работни станции | √ |

Малки сървъри | √ |

Тънки клиенти (важи само ако от централно управляваната мрежа се провеждат актуализации на софтуера, докато машината е в икономичен режим или режим „изключен“. Тънки клиенти, чиято стандартна среда за актуализиране на клиентския софтуер не изисква планиране на неработно време, са освободени от изискването.) | √ |

Управление на събуждането | Важи за компютри, доставяни само чрез канали за продажба на предприятието: Компютрите с възможност за връзка с мрежа Ethernet трябва да имат възможност както за дистанционни (по мрежата), така и за планирани събития за събуждане от икономичен режим (напр. часовник за реално време). Производителите трябва да гарантират, когато те имат контрол върху това (тоест при конфигуриране чрез хардуерни настройки вместо чрез софтуерни настройки), че тези настройки могат да се управляват централно, по желание на клиента, с пособия, предоставени от производителя. | Настолни компютри | √ |

Интегрирани настолни компютри | √ |

Преносими компютри | √ |

Работни станции | √ |

Малки сървъри | √ |

Тънки клиенти | √ |

За всички компютри с активирано „събуждане“ по локалната мрежа всички насочени пакетни филтри трябва да са активирани и настроени на конфигурация по подразбиране, приета за стандартна. Докато бъде постигнато споразумение аз един (или повече) стандарт(и), EPA и Европейската комисия призовават партньорите да им предоставят своите директни конфигурации за пакетни филтри, за да бъдат те публикувани в интернет, с цел стимулиране на дискусията и разработване на стандартни конфигурации.

Класиране на компютри с възможности за управление на консумацията на енергия:

а) Режим „изключен“: компютрите следва да се изпитват и да бъдат предмет на протоколиране при настройките за режим „изключен“, с които са доставени. По същия начин, продукти, доставяни с дезактивирана за режим „изключен“ функция „събуждане по локалната мрежа“, следва да бъдат изпитвани при дезактивирана функция „събуждане по локалната мрежа“,

б) Режим „икономичен“: компютрите следва да бъдат предмет на протоколиране при настройките за икономичен режим, с които са доставени. Модели, продавани по канали за продажба на предприятието, както е определено в точка 1, определение Х., следва да бъдат изпитвани, класирани и доставяни с активирано „събуждане по локалната мрежа“ на основата на изискванията от таблица 8. Продукти, които стигат директно до потребителите по обикновени канали за разпространение чрез търговия на дребно, не се изисква да бъдат доставяни с активирано „събуждане по локалната мрежа“ от икономичен режим и могат да бъдат изпитвани, класирани и доставяни или с активирано или с дезактивирано „събуждане по локалната мрежа“.

в) Режим „посредник“: настолните, интегрираните настолни и преносимите компютри се изпитват и са предмет на протоколиране за „неактивен“, „икономичен“ и „изключен“ режими при активирани или дезактивирани функции за „посредник“, според това как се доставят. За да бъде класирана дадена система за използване на тегловни коефициенти за ТКЕ за посредник, тя трябва да отговаря на стандарт за посредничене, който е одобрен от EPA и от Европейската комисия като отговарящ на целите на спецификацията ENERGY STAR. Такова одобрение трябва да е налице преди представянето на данните на продукта за класиране.

Предварително инсталиране на клиентски софтуер и предоставяне на услуги за управление:

Партньорът остава отговорен за изпитването на продуктите и класирането им при доставката. Ако на този етап продуктът отговаря на и е класиран като ENERGY STAR, той може да бъде етикетиран като такъв.

Ако е нает от клиент, за да зареди в неговите системи поръчков образ от памет, партньорът трябва да предприеме следните стъпки:

- да информира клиента, че с поръчковия образ продуктът може да не отговаря на ENERGY STAR (на интернет страницата на ENERGY STAR е на разположение писмо образец, което може да се изпраща на клиентите),

- да насърчи своите клиенти да изпитват продукта за съответствие със спецификацията ENERGY STAR.

Изискване за информиране на потребителя:

С цел да се гарантира, че купувачите/потребителите са правилно информирани относно ползите от управлението на консумацията на енергия, производителят включва към всеки компютър един от следните елементи:

- информация за ENERGY STAR и ползите от управлението на консумацията на енергия или като хартиено копие, или като електронно копие от ръководството за потребителя. Тази информация следва да бъде в началната част на ръководството за употреба; или

- приложение към пакета или кутията, посветено на ENERGY STAR и ползите от управлението на консумацията на енергия.

Всеки вариант трябва да включва най-малко следната информация:

- бележка, че компютърът, така както е доставен, е с активирано управление на консумацията на енергия, а също и информация за времевите настройки (или настройките по подразбиране за системата, или бележка, в която се заявява, че настройките по подразбиране за компютъра са в съответствие с изискванията на ENERGY STAR за липса на активност от страна на потребителя по отношение на екрана, по-краткотрайна от 15 минути, и липса на активност по отношение на компютъра, по-краткотрайна от 30 минути, които се препоръчват от програмата ENERGY STAR за оптимална икономия на енергия), и

- как правилно да „събуди“ компютъра от икономичен режим.

Г. Незадължителни изисквания

Потребителски интерфейс

Въпреки, че не е задължително, на производителите се препоръчва настоятелно да проектират продукти в съответствие със Стандарта за потребителски интерфейс за управление на консумацията на енергия - IEEE 1621 (официално известен като „Стандарт за елементите на потребителския интерфейс при управлението на мощността на електронни устройства, използвани в офис/потребителски среди“). Съответствието с IEEE 1621 ще направи средствата за управление на консумацията на енергия по-адекватни и интуитивни за всички електронни устройства. За повече информация за стандарта, вижте http://eetd.LBL.gov/Controls.

4. Процедури за изпитване

От производителите се изисква да изпитват и сами да сертифицират тези модели, които съответстват на указанията на ENERGY STAR.

- При извършване на тези изпитвания, партньорът се съгласява да използва процедурите за изпитване, предвидени в таблица 9 по-долу.

- Резултатите от изпитванията трябва да бъдат докладвани на EPA или на Европейската комисия, според случая.

По-долу са посочени допълнителни изисквания за изпитване и докладване.

1. Брой устройства, изисквани за изпитване на ТКЕ или на режима на неактивност:

При изпитване за класиране производителите могат първоначално да изпитат едно устройство. Ако първоначално изпитваното устройство даде стойности под или равни на граничното ниво съгласно приложимите изисквания за типичната консумация на енергия или за режим „неактивен“, но тези стойности са в рамките на 10 % от това ниво, трябва също така да се изпита едно допълнително устройство от същия модел със същата конфигурация. Производителите докладват стойностите от изпитванията и за двете устройства. За да бъдат класирани като ENERGY STAR, и двете устройства трябва да отговарят на максималното ниво за ТКЕ или за режим „неактивен“ за споменатата категория продукти.

Забележка: Това допълнително изпитване се изисква само при класиране по ТКЕ (настолни, интегрирани настолни, преносими компютри, работни станции) и класиране за неактивен режим (малки сървъри, тънки клиенти) - изисква се изпитване само на едно устройство в икономичен режим и режим „изключен“, ако има такива изисквания. Следните примери допълнително илюстрират този подход:

Пример 1: Настолните компютри от категория А трябва да отговарят на ниво на ТКЕ от 148,0 kWh или по-малко, което прави 133,2 kWh за 10 %-ния праг за допълнително изпитване.

- Ако за първото устройство бъде измерена стойност от 130 kWh, не е необходимо допълнително изпитване и моделът се класира (130 kWh е 12 % по-ефективно от изискваното в спецификацията и следователно излиза извън обхвата от 10 %).

- Ако за първото устройство бъде измерена стойност от 133,2 kWh, не е необходимо допълнително изпитване и моделът бива класиран (133,2 kWh е точно 10 % по-ефективно от изискваното в спецификацията).

- Ако за първото устройство бъде измерена стойност от 135 kWh, тогава трябва да се изпита допълнително устройство, за да се определи класирането (135 kWh е само 9 % по-ефективно от изискваното в спецификацията и е в рамките на 10 %-ния праг).

- Ако след това резултатите от изпитването на двете устройства са 135 и 151 kWh, моделът не се класира като ENERGY STAR, независимо че средната стойност е 143 kWh, тъй като една от стойностите е над изискваното в спецификацията ENERGY STAR.

- Ако след това резултатите от изпитването на двете устройства са 135 и 147 kWh, моделът се класира успешно като ENERGY STAR, тъй като и двете стойности отговарят на стойността 148,0 kWh от спецификацията за ENERGY STAR.

Пример 2: Малките сървъри от категория А трябва да отговарят на ниво при неактивен режим от 50 вата или по-малко, което прави прага от 10 % за допълнително изпитване равен на 45 вата. В този случай могат да възникнат следните сценарии при изпитване на модел за класиране:

- Ако за първото устройство бъде измерена стойност от 44 вата, не са необходими допълнителни изпитвания и моделът се класира (44 вата е 12 % по-ефективно от изискваното в спецификацията и следователно излиза извън обхвата от 10 %).

- Ако за първото устройство бъде измерена стойност от 45 вата, не са необходими допълнителни изпитвания и моделът се класира (45 вата е точно 10 % по-ефективно от изискваното в спецификацията).

- Ако за първото устройство бъде измерена стойност от 47 вата, тогава трябва да се изпита допълнително устройство, за да се определи класирането (47 вата е само 6 % по-ефективно от изискваното в спецификацията и е в рамките на прага от 10 %).

- Ако след това резултатите от изпитването на двете устройства са 47 и 51 вата, моделът не се класира като ENERGY STAR, независимо че средната стойност е 49 вата, тъй като една от стойностите е над изискваното в спецификацията за ENERGY STAR.

- Ако след това резултатите от изпитването на двете устройства са 47 и 49 вата, моделът се класира като ENERGY STAR, тъй като и двете стойности отговарят на специфицираната в ENERGY STAR стойност от 50 вата.

2. За модели, които могат да работят с няколко комбинации от напрежение и честота:

производителите изпитват своите продукти въз основа на пазарите, на които продуктите ще се продават и рекламират като класирани по ENERGY STAR.

За продукти, които се продават като ENERGY STAR на няколко международни пазара и следователно са с няколко входни напрежения, производителят трябва да изпита и отчете изискваната консумирана мощност или стойности за КПД при всички съответни комбинации от напрежение и честота. Така например производител, който доставя един и същи модел в Съединените щати и Европа, трябва да измерва, да се съобразява със спецификацията и да отчита стойностите от изпитването както при 115 V/60 Hz, така и при 230 V/50 Hz, за да бъде класиран моделът като ENERGY STAR и на двата пазара. Ако моделът се класира като ENERGY STAR само при една комбинация напрежение/честота (например 115 V/60 Hz), тогава той може да се класира и рекламира като ENERGY STAR единствено в тези региони, в които се осигуряват изпитаните комбинации напрежение/честота (напр. Северна Америка и Тайван).

Таблица 9: Процедури за изпитване |

Категория продукти | Изисквания по спецификация | Протокол на изпитване | Източник |

Всички компютри | КПД на електрозахранващото устройство | Вътрешни електрозахранващи устройства (IPS): Обобщен протокол за изпитване на ефективността на вътрешни електрозахранвания Прер.6.4.2 Външни електрозахранващи устройства (EPS): Метод на изпитване по ENERGY STAR на външни електрозахранващи устройства Забележка: Ако за изпитването на дадено вътрешно електрозахранващо устройство са необходими допълнителни информация/процедури, освен описаните в протокола за изпитване на ефективността на вътрешни електрозахранвания, при поискване партньорите трябва да предоставят на EPA или на Европейската комисия, според случая, постановката на изпитване, използвана за извличането на данните за вътрешното електрозахранващо устройство, използвани при представянето на продукта за класиране. | Вътрешни електрозахранващи устройства (IPS): www.efficientpowersupplies.org Външни електрозахранващи устройства (EPS): www.energystar.gov/powersupplies |

Настолни, интегрирани настолни и преносими компютри | EТКЕ (от измерванията при режим „изключен“, икономичен режим и състояние на неактивност) | Метод за изпитване на компютри по ENERGY STAR (версия 5.0), приложение I, раздел III | Допълнение А |

Работни станции | РТКЕ (от измерванията при режим „изключен“, икономичен режим, състояние на неактивност и режим на макс. мощност) | Метод за изпитване на компютри по ENERGY STAR (версия 5.0), приложение I, раздели III-IV |

Малки сървъри | Режим „изключен“ и състояние на неактивност | Метод за изпитване на компютри по ENERGY STAR (версия 5.0), приложение I, раздел III |

Тънки клиенти | Режим „изключен“, икономичен режим и състояние на неактивност | Метод за изпитване на компютри по ENERGY STAR (версия 5.0), приложение I, раздел III |

3. Класиране на семейства продукти

Модели, които са непроменени или които се различават единствено по външното оформление от тези, продавани предишната година, могат да запазят класирането си без представяне на нови данни от изпитвания, при условие че спецификацията остане непроменена. Ако един модел продукт се предлага на пазара в няколко конфигурации или стилове като „семейство“ или серия продукти, партньорът може да докладва и класира продукта под единствен номер на модел, при положение, че всички модели в това семейство или серия отговарят на едно от следните изисквания:

- Компютри, които са изградени на същата платформа и са еднакви във всяко отношение, с изключение на кутията и цвета, могат да бъдат класирани чрез представяне на данни от изпитвания за един единствен представителен модел.

- Ако един модел продукт се предлага на пазара в няколко конфигурации, партньорът може да докладва и класира продукта под един номер на модел, който представлява конфигурацията с най-висока мощност, налична в семейството, вместо да докладва за всеки отделен модел в семейството; от същия модел не трябва да съществуват конфигурации с консумация, по-висока от тази на представителната конфигурация. В този случай най-високата конфигурация би била съставена от: процесора с най-високата мощност, максималната конфигурация на паметта, графичния процесор с най-високата мощност и т. н. За системи, които отговарят на определенията за повече от една категория (съгласно определението в раздел 3, буква Б), в зависимост от специфичната конфигурация, производителите ще трябва да представят най-високата конфигурация на мощността за всяка категория, в която те биха желали да бъде класирана системата. Така например една система, която би могла да бъде конфигурирана като настолен компютър категория А или категория Б, би изисквала представяне на конфигурацията с най-висока мощност и за двете категории, за да може да бъде класирана като ENERGY STAR. Ако даден продукт може да бъде конфигуриран да отговаря на всичките три категории, тогава за него ще трябва да бъдат представени данни за конфигурацията с най-висока мощност за всички категории. Производителите ще бъдат отговорни за всякакви претенции по отношение на ефективността, предявени за всички други модели в семейството, включително тези, които не са изпитвани или за които не са докладвани данни.

Всички устройства/конфигурации, съответстващи на означението за даден модел продукт, за който партньор желае класиране по ENERGY STAR, трябва да отговарят на изискванията по ENERGY STAR. Ако партньор желае да класира конфигурации на модел, за който съществуват алтернативни некласирани конфигурации, партньорът трябва да присвои на класираните конфигурации идентификатор, като използва наименование или номер на модел, които са уникални за класираните по ENERGY STAR конфигурации. Този идентификатор трябва да бъде използван адекватно в комбинация с класираните конфигурации в рекламните материали и в списъка ENERGY STAR на класираните продукти (напр. модел А1234 за основните конфигурации и A1234-ES за класираните по ENERGY STAR конфигурации).

5. Дата на влизане в сила

Датата, на която производителите могат да започнат да класират продукти като ENERGY STAR, ще бъде определена като датата на влизане на споразумението в сила.

Настолни, интегрирани настолни и преносими компютри, малки сървъри:

Датата на влизане в сила на ENERGY STAR Версия 5.0 за настолни, интегрирани настолни и преносими компютри, работни станции, малки сървъри и тънки клиенти е 1 юли 2009 г. Всички продукти, включително модели, първоначално класирани по версия 4.0, с дата на производство на или след 1 юли 2009 г., трябва да отговарят на изискванията на настоящата версия (5.0), за да се класират като ENERGY STAR. Игровите конзоли с дата на производство на или след 1 юли 2009 г., трябва да отговарят на изискванията на настоящата версия (5.0), за да се класират като ENERGY STAR. Всяко споразумение, изпълнявано преди това, чийто предмет са компютри, класирани като ENERGY STAR, се прекратява, считано от 30 юни 2009 г.

6. Бъдещи преразглеждания на спецификацията

EPA и Европейската комисия си запазват правото да преразглеждат спецификацията, в случай че технологични и/или пазарни промени повлияят на полезността ѝ за потребителите и промишлеността или на нейното въздействие върху околната среда. При съблюдаване на действащата политика преразглежданията на спецификацията ще бъдат обсъждани със заинтересованите страни. В случай на преразглеждане на спецификацията следва да се отбележи, че класацията по ENERGY STAR не се дава автоматично за целия срок на експлоатация на модела продукт. За да се класира като ENERGY STAR, един модел продукт трябва да отговаря на спецификацията ENERGY STAR, която е действаща на датата на производство на модела.

ДОПЪЛНЕНИЕ А

Процедура за изпитване по ENERGY STAR за определяне на консумацията на мощност от компютри в режими „изключен“, „икономичен“ и „неактивен“

При измерване на нивата на консумация на мощност на компютри с цел проверка на съответствието с нивата за режими „изключен“, „икономичен“ и „неактивен“, предвидени в настоящата версия (5,0) на компютърната спецификация ENERGY STAR, трябва да бъде спазван следният протокол. Партньорите трябва да измерват представителен образец на конфигурацията в състоянието, в което тя се доставя на клиента. Въпреки това, не е необходимо партньорът да взема предвид промени в консумацията на енергия, които евентуално са резултат от добавяне на компоненти, BIOS и/или софтуерни настройки, направени от потребителя на компютъра след продажбата на продукта. Тази процедура следва да бъде спазвана последователно и, когато е необходимо, на етикети да се отбелязва режимът, обект на изпитването.

Компютрите трябва да бъдат в конфигурацията и с настройките, с които се доставят, освен ако не е указано друго в процедурата за изпитване в настоящото допълнение (допълнение А). Стъпките, изискващи алтернативна постановка, се отбелязват със звездичка (*).

I. Определения

Освен ако не е указано друго, всички термини, използвани в настоящия документ, са в съответствие с определенията от Критериите за одобряване на компютри във версия 5.0 на спецификацията ENERGY STAR.

1. ИУ: ИУ е съкращение на „изпитвано устройство“, което в този случай се отнася до компютъра, който се изпитва.

2. UPS (НЕЗ) : НЕЗ е съкращение на „Непрекъсваемо електрозахранване“, което се отнася до комбинация от преобразуватели, комутатори и средства за натрупване на енергия, например батерии, които представляват електрозахранване за поддържане на непрекъснатост в изходната полезна мощност в случай на отказ в подаването на входната мощност.

II. Изисквания за изпитване

1. Одобрен измервателен уред

Одобрените измервателни уреди, трябва да имат следните характеристики[11]:

- разделителна способност за измерване на мощност - 1 mW или по-добра;

- коефициент на амплитудата, равен на 3 или повече, за номиналния обхват; и

- долна граница на обхвата за измерване на ток – 10 mA или по-малко.

В допълнение към изброените по-горе характеристики се предлага да се изискват и следните характеристики:

- честотна характеристика най-малко 3 kHz; и

- калибриране с еталон, който е проследим до Националния институт за стандарти и технологии (NIST) на САЩ.

Желателно е също измервателните уреди да имат възможност за точно усредняване на мощността в рамките на всякакъв времеви интервал, избран от потребителя (това обикновено се прави с вътрешно математическо изчисление, като в измервателния уред натрупаната енергия се разделя на времето, което е най-точният метод). Като алтернативен вариант, измервателният уред трябва да има възможност за интегриране на енергията за всякакъв интервал от време, избран от потребителя, с разделителна способност за измерване на енергия по-добра или равна на 0,1 mWh и интервал на интегриране, показван с разделителна способност 1 секунда или по-малко.

2. Точност

Измерването на мощност от 0,5 W или повече следва да се извършва с неопределеност по-малка или равна на 2 %, при доверителна вероятност 95 %. Измерването на мощност под 0,5 W следва да се извършва с неопределеност по-малка или равна на 0,01 W, при доверителна вероятност 95 %. Уредът за измерване на мощност трябва да бъде с разделителна способност:

- 0,01 W или по-добра за измерване на мощности в обхвата 10 W или по-малко;

- 0,1 W или по-добра за измерване на мощности в обхвата от 10 W до 100 W; и

- 1 W или по-добра за измерване на мощности над 100 W.

Всички стойности за мощността следва да бъдат във ватове и да бъдат закръглени до втория знак след десетичната запетая. За товари, по-големи или равни на 10 W, отчитането на стойностите става в три значещи позиции.

3. Условия на изпитване

Захранващо напрежение: | Северна Америка / Тайван Европа/Австралия/Нова Зеландия Япония: | ~115 V (±1 %), 60 Hz (±1 %) ~230 V (± 1%), 50 Hz (± 1%) ~100 V (± 1%), 50 Hz (± 1%)/60 Hz (± 1%) Забележка: За продукти с номинална максимална мощност > 1,5 kW допустимият интервал на отклонение на напрежението е ± 4 % |

Коефициент на хармоници (за напрежението): | < 2 % (< 5 % за продукти с номинална максимална мощност >1,5 kW) |

Температура на околната среда: | 23°C ± 5°C |

Относителна влажност: | 10 – 80 % |

(Съгласно IEC 62301: Битови електрически уреди - измерване на енергията в режим на готовност, раздели 4.2, 4.3 и 4.4)

4. Изпитвателна конфигурация

Консумираната от даден компютър енергия се измерва и изпитва, захранвайки ИУ от източник на променливо напрежение.

Ако ИУ е с възможности за връзка Ethernet, то трябва да бъде свързано към мрежов комутатор за Ethernet, способен да работи с най-високите и най-ниските скорости на ИУ. Мрежовата връзка трябва да бъде активна по време на всички изпитвания.

III. Процедура на изпитване в режим на готовност, икономичен режим и режим „неактивен“ за всички компютърни продукти

Консумацията на променливотокова мощност от един компютър следва да се измерва, както следва:

Подготовка на ИУ

1. Запишете имената на производителя и модела на ИУ.

2. Подсигурете ИУ да бъде свързано към мрежови ресурси, както е уточнено по-долу, както и ИУ да поддържа тази връзка активна по време на изпитването, като не се вземат предвид кратките интервали при преминаване от една скорост на връзката към друга.

а) Настолните, интегрираните настолни и преносимите компютри се свързват към активен мрежов комутатор за Ethernet (IEEE 802.3), както е определено в точка II, „Изпитвателна конфигурация“, по-горе. Компютърът трябва да поддържа тази връзка към комутатора активна по време на изпитването, като не се вземат предвид кратките интервали на преминаване от една скорост на връзка към друга. По време на изпитването компютри без възможности за връзка Ethernet трябва да поддържат активна безжична връзка към безжичен маршрутизатор или точка за мрежов достъп.

б) Малките сървъри се свързват към активен мрежов комутатор за Ethernet (IEEE 802.3), както е определено в точка II., „Изпитвателна конфигурация“ по-горе, като връзката трябва да бъде активна.

в) Тънките клиенти се свързват към активен сървър чрез активен мрежов комутатор за Ethernet (IEEE 802.3) и на тях се изпълнява съответен терминален софтуер/софтуер за дистанционна връзка.

3. Свържете одобрен измервателен уред с възможности за измерване на активна мощност към източник на променливо мрежово напрежение, настроен на подходящата за изпитването комбинация напрежение/честота.

4. Свържете ИУ към контакта за измерване на мощност върху измервателния уред. Между измервателния уред и ИУ не трябва да има свързани разклонители или НЕЗ. За да бъде изпитването валидно, измервателният уред трябва да остане в това положение, докато бъдат записани всички данни за мощността в режим на готовност, икономичен режим и режим „неактивен“.

5. Запишете променливото напрежение и честотата.

6. Инициализирайте компютъра и изчакайте, докато операционната система се зареди напълно. Ако е необходимо, завършете първоначалните настройки на операционната система и изчакайте завършването на всички процеси по предварително индексиране на файлове и други еднократни/периодични процеси.

7. Запишете основната информация относно компютърната конфигурация - тип на компютъра, наименование и версия на операционна система, тип и тактова честота на процесора и обща и разполагаема физическа памет и т. н.

8. Запишете основната информация относно видеокартата или графичния набор интегрални схеми (ако има такива) - наименование на видеокартата/набора от интегрални схеми, големина на кадровия буфер, разделителна способност, големина на паметта върху платката и броя цветови комбинации в бита/пиксел.

9. * Уверете се, че конфигурацията на ИУ е тази, в която то се доставя, включително всякакви принадлежности, активирана функция за „събуждане по локална мрежа“ и софтуер, доставен по подразбиране. ИУ следва също така да се конфигурира при следните изисквания за всички изпитвания:

а) Настолни системи, доставяни без принадлежности, следва да се конфигурират със стандартна мишка, клавиатура и външен монитор.

б) Преносимите компютри следва да включват всички принадлежности, доставяни със системата, и не е необходимо да включват отделна клавиатура или мишка, когато са оборудвани с интегрирано устройство за навигация или цифров преобразувател.

в) При всички изпитвания преносимите компютри трябва да са без батерията си. За системи, които не поддържат конфигурация за работа без батерия, изпитването може да се извърши с напълно заредена батерия, като тази конфигурация следва да се протоколира в резултатите от изпитването.

г) Малки сървъри и тънки клиенти, доставяни без принадлежности, следва да се конфигурират със стандартна мишка, клавиатура и външен монитор (ако сървърът има функции, изискващи извеждане на екран).

д) За компютрите с възможност за връзка Ethernet захранването на системата за безжична радиовръзка следва да бъде изключено при всички изпитвания. Това важи за безжични мрежови карти (напр. 802.11) и безжични протоколи за връзка на устройство с устройство. За компютрите без възможност за връзка Ethernet, захранването на системата за безжична връзка с локалната мрежа (напр. 802.11) следва да остане включено по време на изпитването и трябва да поддържа активна безжична връзка през цялото време на изпитването с безжичен маршрутизатор или с точка за мрежов достъп, която поддържа най-високата и най-ниската скорости за данни на радиовръзката на клиента.

е) При изпитване в неактивен режим консумацията на първичните устройства с твърд диск може да не се управлява (намаляване на оборотите), освен ако не съдържат енергонезависима свръхбърза буферна памет, част от дисковото устройство (напр. „хибридни“ твърди дискове). Ако при доставката е инсталиран повече от един вътрешен твърд диск, непървичните вътрешни твърди дискове могат да бъдат изпитани при управление на консумацията, активирано така, както при доставката. Ако консумацията на тези допълнителни дискови устройства не се управлява, когато са доставени на клиентите, те трябва да бъдат изпитани без прилагане на такива функции.

10. За конфигуриране на настройките за консумацията на монитор следва да се съблюдават следните насоки (без да се правят други настройки за управление на консумацията):

а) За компютри с външни монитори (повечето настолни компютри): използвайте настройките за управление на консумацията на монитора, за да предотвратите изключване на монитора, с цел да осигурите включеното му състояние през цялата продължителност на изпитването в неактивен режим, както е описано по-долу.

б) За компютри с интегрирани монитори (преносими компютри и интегрирани системи): използвайте настройките за управление на консумацията, за да настроите монитора да се изключва след 1 минута.

11. Изключете изпитваното устройство.

Изпитване в режим „изключен“

12. При изключено ИУ или ИУ в режим „изключен“ настройте измервателния уред да започне да трупа стойности за активната мощност през интервал, по-малък или равен на 1 отчитане в секунда. Натрупайте стойностите за мощността за 5 допълнителни минути и запишете средната стойност (средноаритметично), наблюдавана през този 5-минутен период[12].

Изпитване в режим „неактивен“

13. Включете компютъра и започнете да отчитате изминалото време, като започнете или от момента, в който компютърът е включен първоначално, или незабавно след приключване на всички дейности по започване на сесия, необходими за пълното зареждане на системата. След като сте започнали сесия при напълно заредена и готова операционна система, затворете всички отворени прозорци, така че да се покаже стандартната работна повърхност или еквивалентна маска за готовност на системата. Настройте измервателния уред да започне да трупа стойности за активната мощност на интервал от поне едно отчитане в секунда, като започнете между 5 и 15 минути след първоначалното зареждане или началото на сесия. Натрупайте стойностите за мощността за 5 допълнителни минути и запишете средната стойност (средноаритметично), наблюдавана през този 5-минутен период.

Изпитване в режим „икономичен“

14. След приключване на измерванията в режим на неактивност, да се постави компютъра в икономичен режим. Инициализирайте измервателния уред (ако е необходимо) и започнете да трупате стойности за активната мощност на интервал от поне 1 отчитане в секунда. Натрупайте стойностите за мощността за 5 допълнителни минути и запишете средната стойност (средноаритметично), наблюдавана през този 5-минутен период.

15. Ако икономичният режим се изпитва както при активирано, така и при дезактивирано събуждане по локална мрежа, събудете компютъра и променете настройката за събуждане от икономичен режим по локална мрежа чрез настройките на операционната система или по друг начин. Върнете компют